**Hankerahoitus avaamassa Etelä-Pohjanmaan sateenvarjoa**

***Antti Kuusiston nimi tulee olemaan monella tavalla mainittuna koskenkorvalaisen ja alueellisen pesäpalloilun historian kirjoissa. Antti oli nostamassa 17 -vuotiaana KoU:n superpesikseen ja sitä superpesisiloa on jatkunut nyt yhtäjaksoisesti 25 vuotta. Myös E-P:n muut seurat ovat saaneet nauttia Kuusiston otteista, kirkkaimpana kruununa SM-kulta ViVe:ssä 2010. Yksi tärkeä Kuusiston näkemys oli kuitenkin 30.3.2018 PLVT 11 kurssin päättötyönä tehty suunnitelma Koskenkorvan Urheilijoiden toimimisesta alueellisena sateenvarjoseurana ja samalla Kuusisto loi legendaarisen nuijasotapäällikkö Jaakko Ilkan nimeä kantavan alueellisen pelaajapolun syntysanat ja toimintamallin osittain Pirkanmaan ja Keski-Suomen mallien pohjalta.***

Antti Kuusiston PLVT lopputyö löytyy***:*** [PLVT-Antti-Kuusisto-Alueellisen-pelaajapolun-strategiset-valinnat.pdf (pesis.fi)](https://www.pesis.fi/wp-content/uploads/2019/02/PLVT-Antti-Kuusisto-Alueellisen-pelaajapolun-strategiset-valinnat.pdf)

**Bulls -yhteistyö käynnistyy**

Samaan aikaan itse jouduin pohtimaan kasvattajaseurani KoU:n junioritoiminnan hiipumista ja millä tavalla siihen löydettäisiin uutta boostia. Toimiminen omien lasten vetäjänä naapuriseurassa tuli sopivasti tiensä päähän. Oli aika ja ilo tarttua kasvattajaseuran härkää sarvista kiinni 15 vuoden tauon jälkeen. Lopullisen sykäyksen tälle työlleni antoi Kuusiston lupaus lähteä KoU:n superpesisjoukkueen pelinjohtajaksi ja valmentajaksi. Samalla löysimme yhteisen sävelen ja intohimon laittaa Kuusiston lopputyön ideat täytäntöön Bulls -työnimellä. Seurassamme oli onneksi orastavaa nostetta junnupuolella, kiitos Rauhalat, Valli, Kivimäet ja moni muu. Samalla IK luopui tyttöpesäpallosta ja se siirtyi Ilmajoella ja Kurikassa 2021 KoU:n lipun alle. Olimme saaneet juuri alueellisen Etenee -leirin kautta myös hieman taloudellisia resursseja seuramme junioritoimintaan lisää, mistä oli hyvä ponnistaa uuteen nousuun. Juniorimäärämme oli käynyt jossain kohdassa lähellä 50 pelaajaa. Vanhemmat ja muut tukijoukot ovat kiinnostuneet toiminnasta vahvemmin, mikä oli myös tarvittava resurssi.

**Jos tähän saa Kuusiston työn sivulla 30 olevan kaavion, olisi hyvä.**

Kuusisto oli luonut toimintamallin, minun tehtävänä oli hoitaa siihen kokonaisrahoitus, luoda yhteistyöverkostot sekä tekijät. Samalla tuli luoda uskoa omaan seuraorganisaatioon ja vanhempiin, että junioritoimintaan satsaaminen on ainut oikea tie, jos härkälauma pesiskartalla aiotaan tulevaisuudessa vielä pitää. Hyvinä esimerkkeinä alueeltamme oli Alavuden ja Laihian nousu lähes tyhjästä yli 10 junnujoukkueen keskikokoisiksi kasvattajaseuroiksi Suomessa. Tuohon aikaan taas naapurikylässä Jurvassa 6 D-poikaa lopetti kokonaan pesiksen, kun muutama pelaaja joukkueesta lopetti – heidän siirtyminen KaKa, Luja, KoU ei vaan silloin onnistunut. Ajattelin, että näin ei voi jatkossa olla. Meidän tulee luoda Kuusiston lopputyön mallin mukainen toimintaympäristö alueelliselle pesäpallotoiminnalle. Havahduimme, että meidän KoU:ssa tulee auttaa myös osittain naapuriseurojen pesistoimintaa pysymään hengissä. Erityisesti Laihian Luja on ollut hyvä seura sparraamaan seurayhteistyön kehityksessä. Kun alueelliset syntyvyystilastot näyttävät vielä huolestuttavia lukemia, yhteistyö lähiseurojen kanssa oli vain ainut elinehto kaikille. Kokonaissyntyvyys 2010 ikäluokasta (2216 lasta) 2020 ikäluokkaan (1501 lasta) on tippunut siis 33% koko seutukunnalla.



**Yhteistyötä yli kuntarajojen Leader -hanke**

Selvitin erilaisia rahoitusmalleja yhteistyökuvioille. Pesäpalloliitto tuo hyvin esille omia ja OKM:n eri rahoitusvaihtoehtoja, mutta katsoin, että ne eivät sovellu tähän suunniteltuun hankkeeseen. Esitin Suupohjan (Kauhajoki), Kyrönmaan (Laihia, Vähäkyrö), Kuusiokuntien (Alavus, Ähtäri) ja oman alueemme Liiveri ry:n edustajille seurojen yhteistyöhalukkuudesta kehittää Leader -rahoituksella verkostomaista toimintaa ja luoda toimintamalli, missä pystytään nimenomaan ylläpitämään myös pienten paikkakuntien junioritoimintaa ja kylien vetovoimisuutta yllä. Alunperin yritimme koalitiota, missä olisi ollut 63.000 asukkaan väestöpohja (sama asukasmäärä kuin Seinäjoki) ja mukana KoU, ÄhtU, APV, JaJa, KaKa, Liekki, LaihLuja, VäVi ja KyVo. Lopulta syntyi Yhteistyötä yli kuntarajojen Leader -hanke, jonka kautta KoU, KaKa ja JaJa saivat rahoitusta Suupohjan ja Liiveri ry:n taholta 95.400 € sekä Laihian Luja Yhyres ry.:ltä 48.000€. Lisäksi VäVi sai omaan itsenäiseen hankkeeseen samoilla perusteilla reilut 25.000 €. Päätöksissään näitä hankkeita perusteltiin innovatiivisena sen vuoksi, että seuroilla oli hyvin itsenäiset aikaisemmat toimintamallit, mutta nyt löytyi halua verkostoitua ja kehittää toiminta. Lisäksi kaikilla seuroilla oli valmius lähteä luomaan uutta junioritoiminnan kivijalkaa pesisliikkareiden kautta samanaikaisesti. Tätä pesiksen toimintamallia pystytään siirtämään tarvittaessa myös muihin urheilulajeihin, mikä oli myös peruste hankkeiden rahoituksille.

Alueellisen sateenvarjomallin toimintaedellytyksiin tarvitaan

1. Sateenvarjoseuran ja kumppaniseurojen strategiset päätökset tulee olla selkeät
	1. ymmärrys seurojen rooleista toimintamallissa
	2. miksi yhteistyötä on järkevä kaikkien tehdä, kateus pois
	3. yhtenäinen näkemys jokaisen seuran roolista yhteistyössä
	4. Johtokuntien ja jaostojen päätökset ja sitoutumiset
	5. Junioritoimintaa tulee myös johtaa!!!! Liian usein seuroissa annetaan joukkueiden sooloilla ja yhtenäistä mallia junioripolun läpiviemiseen eri ikäluokissa ei ole. Hetaanko menestystä koska?
	6. Vanhempien sitouttaminen ja myös heidän rooli toimintamallissa tulee olla selkeä
	7. Tehkää strategia 1v., 3v., 5v. ja 10v. arvoineen, toimintasuunnitelmineen sekä organisaatioineen.
2. Seutukunnallinen pelaajapolku
	1. sateenvarjoseura KoU veturina
	2. Antti Kuusistosta tuli myös junioripuolen valmennuspäällikkö. Pystymme rakentamaan pelaajapolun Superiin saakka mutta keskityttyä myös tehoryhmän integraatiovaiheeseen tehokkaammin
	3. yhtenäiset pelaajapolkumallit kaikille seuroille takaavat jatkossa tasalaatuisemmat seutukunnalliset pelitaidot synnyinkunnasta riippumatta.
	4. yhteiset training campit eri ikäluokille E-ikäisistä alkaen
	5. yhteisiä Poppi -naperosuperturnauksia pienemmille ja hallipelisarjaa isommille
	6. Yhteisiä joukkueita leireille ja aluesarjoihin, jos ei saada yksin omia
	7. Täysin uuden joukkueen lanseeraus vuonna 2023. Noin 2000 asukkaan Ahonkylä Seinäjoen ja Ilmajoen rajalla saa oman uuden joukkueen Ahonkylän Ankat KoU:n alaisuuteen.
	8. Tehoryhmä B-poikiin Vimpeli-Veteli mallilla työn alla 2024 eteenpäin
3. Seutukunnallista valmennuskoulutusta
	1. Antti Kuusisto luo seutukunnallisen juniorivetäjien koululutuspolun
	2. yhteisiä valmentajakerhoja, minne saa tulla sateenvarjoseurojenkin valmentajat mukaan
	3. vierailevia valmentajia luento + demot (Rytkönen, Tervo, jne.)
	4. Uuden akatemia-tasoisen valmennuskeskuksen luominen aloitettu Kurikkaan
	5. Seutukunnallisten areena- ja hallitilojen parempi yhteiskäyttö
	6. Uusien harjoitustilojen lobbaaminen esim. Kurikkaan suunnitellun täysmittaisen sisähallin.
4. Yhteistoiminta liiton kanssa
	1. sateenvarjomallin toiminnan raportointi
	2. säännöissä olevien pykälien muutostarpeet seurojen yhteistyöstä. Jatkossa ikäluokkien pienentyessä ja toiminnan säilyminen pienemmillä paikkakunnilla vaatii mm. pelaajien vapaampaa liikkuvuutta sateenvarjon alla esim. nykyistä neljän pelaajan L-sääntöä hyödyntäen.
	3. toimintamallin benchmarking isojen seurojen sekä sateenvarjoseurojen kanssa
5. Talous ja hallinto
	1. Leader -rahoitus 90%
	2. Omarahoitus 10% (joko talkoo tai raha)
	3. Muita kuluja joko flat rate tai toteutuneiden mukaan. Näissä hankkeissa flat rate.
	4. Kulut pitää syntyä ennen kuin saa hakea rahat. Syntyy tarve väliaikaiselle rahoitukselle. KoU ja LaihLuja saivat väliaikaisen rahoituksen Ilmajoen ja Laihian kunnilta.
	5. Raportointi ja seuranta tärkeää
	6. Henkilöstön palkkaus joko suoraan rekrynä (alle 1v.) tai pidemmät MOL-haku

Hanke on lähtenyt loistavasti liikkeelle. Ensimmäiset valmentajakoulutukset, yhteiset training campit pidetty, pelaajapolku rakenteilla, ensimmäiset halliturnaukset alkamassa, pesisliikkareiden rekryjä jo tehty. Kuusiston johtama karavaani kulkee eteenpäin. KoU tavoittelee kesälle 2023 yhteensä 250-300 ostettua lisenssiä. Se on iso kasvu verrattuna alle 10 vuoden takaiseen 50 lisenssiin.

**KoU:n käyttämiä eri seuratukimuotoja**

Loppuun lyhyet kuvaukset, millaisia ulkopuolisia rahoituksia KoU ja sen junnutiimit ovat saaneet ja ovat suunnitelleet

1. ***ELY-rahoitus 160.000 €*** seuran itse omistaman Koskenkorvan Sähkökoje-Areenan tekonurmipinnan uusimiselle 2020 sekä kenttäpinnan huoltokaluston hankinta samalla. Kaikki 4 eri kenttäviivat sekä 2 Boccia-kenttää. KoU 40t€, Ilmajoki 20t€, valtio ja EU 100t€.
2. ***Kuortaneen Omasäästöpankkisäätiö myönsi tukea 8t€*** KoU junnutiimille 2022. Seuran kaikille joukkueille ostetaan striimauskalusto kaudesta 2022 alkaen sekä hoidetaan striimaustaitojen opettamista. Jatkossa kaikki KoU juniorijoukkueiden striimataan ja tallennetaan KoU juniorit OmaSP-live YouTube -kanavalle.
3. ***Alueelliset pesäpalloleirit.*** Kurikka yhteistyössä Ilmajoen kanssa on osoittautunut hyväksi ja kustannustehokkaaksi leiripaikkakunnaksi. 2019 ja 2022 Etenee -alueleireiltä olemme saaneet puskuria eri hankkeiden omarahoitusosuuksiin ja KoU junnutiimin toiminnan kehittämiseen
4. ***Yhteistyötä yli kuntarajojen Leader -hanke*** Liiveri ry. ja Leader Suupohja ry. kanssa yhtensä ***95.400 €.*** Tässä hankkeessa rakennetaan sateenvarjomallia seutukunnalliseen pesäpallotoimintaan. Leader -rahoitus 90% ja omarahoitus 10% maksettiin rahana vaikka talkootyökin olisi ollut mahdollinen.
5. Pohjanmaan Liikunnan ja Urheilun myöntämä ***PLU:n*** ***työllistämistuki nuorille*** työntekijöille 3 kpl \* 600€ eli ***1.800€***
6. KoU ollut konsulttina LaihLujan (48.000 €) ja VäVin (25.000 €) vastaavissa hankkeissa. ÄhtU/APV hakevat mahdollista omaa hanketta seuraavalta rahoituskaudelta 2023-2030. Laihian hankkeen kanssa yhteistoimintaa on ollut hedelmällistä.
7. KoU on hakenut Leader -hankkeen jatkotyön varmistamiseksi 2023-2025 vuosille ***24.000 € OKM junioripäällikkötukea.*** Pesäpalloliitolta tullaan hakemaan tähän OKM -hakemukseen heidän eri rahoituskanavien rahoituksia omavastuuosuuden pienentämiseksi.
8. Ilmajoen kunnalta haettiin 10t€ lisämääräraha Sähkökoje-Areenan sähköistyksen kehitystyöhön.
9. Pesäpalloliiton ***100v. rahoituspaketista*** haetaan pesisliikkareiden varusteisiin ja tuomaritoiminnan kehittämiseen ***3-5t€.***

**Tulevaisuuden rahoituskanavia**

1. ***LaihLuja sai Etenee 2024 alueleirin ja KoU valtakunnallisen suurleirin 2025.*** Näiden avulla toivomme saavan lisäresursseja seurojen junioripuolelle ja eri hankkeiden omavastuuosuuksien kattamiseen vuosille 2025-2030. Leirituottojen järkevä käyttö.
2. Haetaan ***scriinien hankintaan 40.000 € kausille 2023 alkaen Kuortaneen OmaSP säätiöltä*** tai keväällä 2023 uusista Leader-rahoista. Scriinit sijoitetaan Ruutu+ fanikameran ja kentän väliin, niin että mainokset näkyy fanikameraan ja katsomoon päin.
3. KoU 10v. seurastrategiassa ja sen investointiohjelmassa on lisäksi Sähkökoje-Areenan 2-puolelle suunniteltu rakennetavaksi KoU, kyläseuran, VPK:n ja muiden tahojen yhteinen ***Koskenkorvan kylätalo*** EU-rahaa, tavaralahjoituksia ja talkootyöpanosta hyödyntäen vuonna 2027. Hankkeen kustannusarvio on 300-500.000 € ja siihen haetaan mahdollisesti n. 50% investointitukea seuraavan ohjelmakauden rahoituskanavista.
4. Mahdollinen ensimmäinen ***Itä-Länsi ottelun*** hakeminen 2027-2030 välillä sekä ***alueellisten ja valtakunnallisten leirien hakemiset***
5. Koskenkorvan liikuntapuiston ja sen infran kehittäminen Leader-, ELY-, ym. rahoituksella yhteistyössä kunnan kanssa. Suunnitteilla mm. kunnan kanssa yhteishankkeena ***Antin Monttuun valaistut kuntoportaat (n. 20.000 €, 90% rahoitus)***
6. Ilmajoen ja Laihian kunnan ja Kurikan kaupungin kanssa suunnitteilla pesäpallopainotteisten iltapäiväkerhojen ja/ti pesisliikkareiden yhteistoimintamalli, missä vetäjät KoU:lta ja rahoitus kuntien lasten liikkumiseen tarkoitetulta momentilta tai kehittämishankkeelta.
7. Kurikan Lukion ja Koulutuskeskus Sedun kanssa on työn alla pesispainotteisen akatemiatasoisen pesisvalmennustoiminnan aloittamisesta uudella Kurikan Kampuksella yli 16- vuotiaille tytöille ja pojille. Tähän haetaan mahdollisesti käynnistämishanke jostain rahoituskanavasta ja ostetaan konsultointia mm. Sotkamon Lukiosta. Samalla yhteistyötä ollaan aloittamassa myös Etelä-Pohjanmaan opiston kanssa joko hankkeena tai ostopalveluna.
8. Kesätyöntekijöiden palkkaaminen Ilmajoen kunnan ja PLU:n avustuksia hyödyntäen 2023-2030 mm. kioskeihin, pesiskouluihin, ISK-lajileireille, Ahonkylän Ankat projektiin. Tuki ollut muutamia satasia/tt.
9. Maksullisen palvelutoiminnan kehittäminen pesiksen ympärille joko täysin itse maksaville asiakkaille´tai selkeämmin kimpassa yhteistyökumppaneiden kanssa. Näitä ovat esim. Poppi naperosuperturnaukset, pesäpallopuulakit, Tyky-tapahtumat, TE3 -liikkuvuustestaukset ja ISK -lajileirit (tutustuminen 3pv eri lajeihin ml. pesis) sekä muut oheistapahtumat.

Koskenkorvalla 19.12.2022

Jani Karvonen

Projektipäällikkö

Yhteistyötä yli kuntarajojen Leader-hanke

0505972425

jani.karvonen@koskenkorvnurheilijat.fi